CELEX: 52020PC0828
Language: et
Date: 2020-12-10
Title: Ettepanek: EUROOPA PARLAMENDI JA NÕUKOGU MÄÄRUS teatavate lennundusohutuse aspektide kohta seoses Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus nimetatud üleminekuperioodi lõppemisega

EUROOPA KOMISJON
            Brüssel,10.12.2020
            COM(2020) 828 final
            2020/0364(COD)
            Ettepanek:
            EUROOPA PARLAMENDI JA NÕUKOGU MÄÄRUS
            teatavate lennundusohutuse aspektide kohta seoses Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus nimetatud üleminekuperioodi lõppemisega
            (EMPs kohaldatav tekst)
            
               
         
         
            
               SELETUSKIRI
            
            
               1.ETTEPANEKU TAUST
            
            
               •1.1.Ettepaneku põhjused ja eesmärgid
            
            
               1. veebruaril 2020 astus Ühendkuningriik Euroopa Liidu lepingu artikli 50 kohaselt liidust välja. Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu
                  1
                (edaspidi „väljaastumisleping“) sõlmis liit nõukogu otsusega (EL) 2020/135
                  2
                ning see jõustus 1. veebruaril 2020. Väljaastumislepingu artiklis 126 osutatud üleminekuperiood, mille jooksul kohaldatakse vastavalt väljaastumislepingu artiklile 127 Ühendkuningriigi suhtes ja Ühendkuningriigis jätkuvalt liidu õigust, lõpeb 31. detsembril 2020.
            
            
               Kui üleminekuperioodi lõpuks ei ole saavutatud tulevasi suhteid käsitlevat kokkulepet lennundusohutuse valdkonnas, mõjutab Ühendkuningriigi liidust väljaastumine eelkõige selliste sertifikaatide ja lubade kehtivust, mille on Ühendkuningriigi nimel välja andnud Euroopa Liidu Lennundusohutusamet (edaspidi „amet“) või teatavad Ühendkuningriigis asuvad projekteerimisorganisatsioonid määruse (EL) 2018/1139
                  3
                ning kõnealuse määruse või määruse (EÜ) nr 216/2008
                  4
                põhjal vastu võetud rakendusaktide ja delegeeritud õigusaktide alusel. 
            
            
               Lennundusohutuse valdkonnas saavad sidusrühmad enamikul juhtudel üleminekuperioodi lõppemise mõju sertifikaatidele ja heakskiitudele leevendada erinevate meetmete abil, näiteks taotledes sertifikaati mõne liidu liikmesriigi tsiviillennundusametilt või taotledes kolmanda riigi sertifikaati, mille amet annab välja kehtivusega alates üleminekuperioodi lõpust (nn varane taotlemine). Lisaks võib vastavalt väljaastumislepingu artiklile 41 osi ja seadmeid, mille kohta Ühendkuningriigi pädevate asutuste poolt sertifitseeritud isik on välja andnud ELi lennundusohutuseeskirjade kohase kehtiva vastavussertifikaadi, kasutada ELis kooskõlas kohaldatavate sätetega ka pärast üleminekuperioodi lõppu, tingimusel et need on lastud ELi või Ühendkuningriigi turule enne üleminekuperioodi lõppu.
            
            
               Erinevalt liidu õiguse muudest valdkondadest esineb siin aga juhtumeid, kus füüsilised ja juriidilised isikud ei saa leevendada ebaproportsionaalseid häireid liidus. Seepärast peaks komisjon tegema ettepaneku meetmete kohta, millega tagatakse teatavate lennundustoodete, osade, seadmete ja äriühingute sertifikaatide jätkuv kehtivus.
            
            
               Seoses teatavate lennundustoodete (tüübisertifikaadid) ja äriühingutega (organisatsiooni sertifikaadid) omandab Ühendkuningriik oma jurisdiktsioonis alates üleminekuperioodi lõppemise kuupäevast rahvusvahelise tsiviillennunduse konventsiooni kohaselt projekteerimisriigi rolli. Kuni 31. detsembrini 2020 täidab neid ülesandeid Euroopa Liidu Lennundusohutusamet. 
            
            
               Seepärast on vaja välja töötada kontrollitud üleminekumehhanism, millega tagatakse, et mõjutatud tooteid või projekte, mille amet või selle poolt sertifitseeritud projekteerimisorganisatsioon on sertifitseerinud enne üleminekuperioodi lõppu, saab liidu õhusõidukites katkestusteta jätkuvalt kasutada. 
            
            
               Kavandatavad sätted ei vähenda liidu lennundusohutuse ega lennunduse keskkonnatoimega seotud nõudeid. Ettepanekuga lubatakse liidu tootjatel jätkata oma toodete valmistamist ning käitajatel jätkata selliste toodete kasutamist kooskõlas liidu õigusest tulenevate nõuetega. Kõnealuste tegevuste katkemine põhjustaks märkimisväärseid sotsiaalseid ja majanduslikke probleeme. Tagades ELi õiguse järgimise organisatsioonide poolt, tagatakse ettepanekuga ka tarbijate ja kodanike kaitse. 
            
            
               Käesolev õigusakt on osa meetmete paketist, mille komisjon vastu võtab.
            
            
               •1.2.Kooskõla poliitikavaldkonnas praegu kehtivate õigusnormidega
            
            
               Kavandatav määrus on lex specialis, mille eesmärk on käsitleda mõningaid tagajärgi, mis tulenevad asjaolust, et määrust (EL) 2018/1139 ning selle ja määruse (EÜ) nr 216/2008 alusel vastu võetud rakendusakte ja delegeeritud õigusakte ei kohaldata enam Ühendkuningriigi suhtes. Kavandatava määruse sätted piirduvad sellega, mis on vajalik, et tagada kontrollitud üleminek lennundusturule, mis ei hõlma enam Ühendkuningriiki. Muus osas jäävad ülalmainitud õigusaktide üldsätted kehtima. Käesolev ettepanek on seega täielikult kooskõlas kehtivate õigusaktidega ja eelkõige määrusega (EL) 2018/1139.
            
            
               •1.3.Kooskõla muude liidu tegevuspõhimõtetega
            
            
               Ettepanek käsitleb lennundusohutust ja täiendab liidu määrust (EL) 2018/1139, et käsitleda konkreetselt olukorda, mis tekib väljaastumislepingus sätestatud üleminekuperioodi lõppemisel, kui selleks kuupäevaks puudub kohaldatav lennundusohutust reguleeriv leping.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •2.1.Õiguslik alus
            
            
               Õiguslik alus on Euroopa Liidu toimimise lepingu artikli 100 lõige 2.
            
            
               •2.2.Subsidiaarsus (ainupädevusse mittekuuluva valdkonna puhul) 
            
         
         
            
               Kuna ettepanekuga täiendatakse kehtivat liidu õigust ja kavandatud sätted hõlbustavad liidu õiguse nõuetekohast kohaldamist pärast väljaastumislepingus sätestatud üleminekuperioodi lõppemist, saab selle eesmärgi saavutada üksnes liidu tasandi õigusaktiga.
            
            
               •2.3.Proportsionaalsus
            
            
               Kavandatavat määrust peetakse proportsionaalseks, kuna sellega on võimalik vältida ebaproportsionaalseid häireid, kehtestades piiratud ja vajalikud erieeskirjad, millega tagatakse kontrollitud üleminek lennundusturule, mis ei hõlma Ühendkuningriiki. Määruses ei minda kaugemale sellest, mis on vajalik selle eesmärgi saavutamiseks, ning määrus ei sisalda suuremaid muudatusi ega alalisi meetmeid.
            
            
               •2.4.Vahendi valik
            
            
               Ettepanek sisaldab piiratud hulka sätteid, milles käsitletakse väga spetsiifilist ja ühekordset olukorda. Seepärast eelistatakse mitte muuta määrust (EL) 2018/1139 ja/või kõnealuse määruse ning määruse (EÜ) nr 216/2008 alusel vastu võetud rakendusakte ja delegeeritud õigusakte, vaid kehtestada eraldi õigusakt. Asjaomaseid sertifikaate ja lubasid käsitlevad tavasätted on hõlmatud nii määrusega (EL) 2018/1139 kui ka komisjoni vastu võetud üksikasjalike eeskirjadega. Seda ning asja kiireloomulisust arvesse võttes tundub Euroopa Parlamendi ja nõukogu määrus olevat ainus sobiv õigusakt.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •3.1.Praegu kehtivate õigusaktide järelhindamine või toimivuse kontroll
            
            
               Ei ole kohaldatav käesoleva ettepaneku põhjuseks oleva sündmuse erakorralise ja ühekordse iseloomu tõttu.
            
            
               •3.2.Konsulteerimine sidusrühmadega
            
            
               Ühendkuningriigi ja Euroopa Liidu tulevaste suhete läbirääkimistega seotud konkreetsed asjaolud ja pidevalt muutuv olukord piirasid oluliselt võimalust ettepaneku üle avalikult konsulteerida. Tulenevalt asjaolust, et väljaastumislepingus sätestatud üleminekuperiood lõpeb 31. detsembril 2020, on Brüsselis ja liikmesriikides toimunud horisontaalsete ja konkreetsete kohtumiste raames mitmed lennunduse sidusrühmad ja liikmesriikide esindajad tõstatanud küsimuse vajadusest valmistuda vältimatuteks muudatusteks, mis toimuvad 1. jaanuaril 2021, ning pakkunud välja võimalikke lahendusi.
            
            
               Eri sidusrühmade esitatud seisukohtade ühisosana rõhutati vajadust regulatiivse sekkumise järele konkreetsetes valdkondades, kus sidusrühmad ise ei saa võtta erakorralisi meetmeid, et leevendada kahjulikku mõju, mida võib avaldada vajalikke lennundusohutussätteid sisaldava lepingu puudumine Ühendkuningriigiga pärast üleminekuperioodi lõppu. Õhusõidukeid tootvad, hooldavad või käitavad äriühingud rõhutasid asjaolu, et kui alates üleminekuperioodi lõpust ei kohaldata asjakohast korda, võib nende tegevus liidus peatuda. Peamine probleem näib olevat paljude ameti või ameti heakskiidetud projekteerimisorganisatsioonide poolt liidu õigusraamistiku alusel välja antud sertifikaatide kehtetuks muutumine. Paljud sidusrühmad rõhutasid asjaolu, et paljude õhusõidukites kasutatavate komponentide puhul (nt suurte reisilennukite mootorid) on maailmas ainult piiratud arv tootjaid. Tänapäevase äritegevuse ja tootmise kiireloomulisus tähendab, et tegevust ei ole võimalik jätkata, kui asjaomased ohutussertifikaadid muutuvad kehtetuks. 
            
            
               •3.3.Eksperdiarvamuste kogumine ja kasutamine
            
            
               Kogutud on organisatsioonisisest õiguslikku ja tehnilist analüüsi ning sellest saadud teavet on täiendavalt analüüsitud ja kontrollitud koos Euroopa Lennundusohutusameti (amet) tehniliste ekspertidega, et pakutud meede saavutaks kavandatud eesmärgi, kuid samas piirduks ainult sellega, mis on tingimata vajalik.
            
            
               •3.4.Mõju hindamine
            
            
               Mõjuhinnangut ei ole vaja, kuna olukord on erandlik ja liidu õigusraamistiku alusel on välja antud piiratud arv sertifikaate, mille suhtes kavatsetakse kohaldada kõnealuseid erimeetmeid. Kavandatud poliitikast oluliselt erinevaid poliitikavalikuid ei ole.
            
            
               •3.5.Põhiõigused
            
            
               Ettepanek ei mõjuta põhiõiguste kohaldamist ega kaitset.
            
            
               4.MÕJU EELARVELE
            
            
               Ei kohaldata.
            
            
               5.MUU TEAVE
            
         
         
            
               •5.1.Rakenduskavad ning järelevalve, hindamise ja aruandluse kord
            
            
               Ei ole kohaldatav kavandatava meetme ajutise olemuse tõttu.
            
            
               •5.2.Ettepaneku sätete üksikasjalik selgitus
            
            
               Artikkel 1
            
            
               Selles artiklis täpsustatakse määruse kohaldamisala, mis piirdub selliste projekteerimissertifikaatidega, mille puhul Ühendkuningriik võtab üle projekteerimisriigi rolli ja mille puhul ametil ei ole võimalik kohe kolmandate riikide sertifikaate välja anda.
            
            
               Artikkel 2
            
            
               Kuna määruse kohaldamisala piirdub teatavate sertifikaatidega, mida reguleeritakse määrusega (EL) 2018/1139, tuleks kohaldada kõnealuses määruses ning selle ja määruse (EÜ) nr 216/2008 alusel vastu võetud rakendusaktides ja delegeeritud õigusaktides sätestatud mõisteid. Artiklis 2 ongi nii sätestatud.
            
            
               Artikkel 3
            
            
               Artiklis 3 on sätestatud, et lisas loetletud sertifikaate käsitatakse väljaantuna alates üleminekuperioodi lõppemisele järgnevast päevast. Algselt andis asjaomased sertifikaadid välja projekteerimisriigi ülesandeid täitev amet või selle ameti poolt sertifitseeritud projekteerimisorganisatsioon. Alates üleminekuperioodi lõpust käsitab Ühendkuningriik neid Ühendkuningriigi kui projekteerimisriigi või tema poolt sertifitseeritud projekteerimisorganisatsiooni välja antud sertifikaatidena. Artikliga 3 kehtestatud olukord puudutab alates samast ajahetkest ametit kui registreerimisriigi ülesandeid täitvat asutust.
            
            
               Artikkel 4
            
            
               Selles artiklis sätestatakse, et sertifikaatide ja neid sertifikaate omavate üksuste suhtes kohaldatakse jätkuvalt liidu õigust, eelkõige selles osas, mis puudutab ameti võimalusi teostada nende üle järelevalvet, ja toodete sertifitseerimise suhtes kohaldatavaid eeskirju.
            
            
               Artikkel 5
            
            
               Võttes arvesse, et käesoleva määruse vastuvõtmiseks ette nähtud ajavahemik on lühike, on oluline, et määrus jõustub võimalikult kiiresti pärast selle avaldamist, kuid seda tuleks kohaldada alles sellest ajahetkest, kui väljaastumislepingus sätestatud üleminekuperiood lõpeb ning puudub leping tsiviillennundusküsimuste ja käesoleva määrusega hõlmatud konkreetsete sertifikaatide kohta. 
            
            
            
               2020/0364 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS
            
            
               teatavate lennundusohutuse aspektide kohta seoses Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus nimetatud üleminekuperioodi lõppemisega
            
            
               (EMPs kohaldatav tekst)
            
            
               EUROOPA PARLAMENT JA EUROOPA LIIDU NÕUKOGU,
            
         
         
            
               võttes arvesse Euroopa Liidu toimimise lepingut, eriti selle artikli 100 lõiget 2,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Majandus- ja Sotsiaalkomitee arvamust
                  5
               , 
            
            
               võttes arvesse Regioonide Komitee arvamust
                  6
               , 
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu
                  7
                (edaspidi „väljaastumisleping“) sõlmis liit nõukogu otsusega (EL) 2020/135
                  8
                ning see jõustus 1. veebruaril 2020. Väljaastumislepingu artiklis 126 osutatud üleminekuperiood, mille jooksul kohaldatakse vastavalt väljaastumislepingu artiklile 127 Ühendkuningriigi suhtes ja Ühendkuningriigis jätkuvalt liidu õigust, lõpeb 31. detsembril 2020. 
            
            
               (2)Euroopa Parlamendi ja nõukogu määruse (EL) 2018/1139
                  9
                põhieesmärk on saavutada ja säilitada liidus lennundusohutuse ühtlane ja kõrge tase. Selleks on kehtestatud lennutegevuse sertifikaatide süsteem, et saavutada vajalik ohutustase ning võimaldada vajalike kontrollide tegemist ja väljastatud sertifikaatide vastastikust tunnustamist.
            
            
               (3)Lennundusohutuse valdkonnas saavad paljud sidusrühmad erinevate meetmete abil tegeleda üleminekuperioodi lõppemise tagajärgedega, mis avaldavad mõju sertifikaatidele ja heakskiitudele, kui puudub liidu ja Ühendkuningriigi vahelisi uusi lennundusohutusalaseid suhteid reguleeriv leping. Need meetmed hõlmavad sertifikaadi taotlemist ühe liikmesriigi tsiviillennundusametilt ja enne üleminekuperioodi lõppu Euroopa Liidu Lennundusohutusameti (edaspidi „amet“) poolt välja antava sellise sertifikaadi taotlemist, mis jõustub üleminekuperioodi lõpule järgneval päeval. 
            
            
               (4)Mõne sertifikaadi puhul on siiski vaja kehtestada erimeetmed üleminekuperioodi lõppemise tagajärgedega tegelemiseks. Eelkõige kehtib see projekteerimissertifikaatide kohta, mille amet on välja andnud enne üleminekuperioodi lõppu projekteerimisorganisatsioonidele, kelle peamine tegevuskoht on Ühendkuningriigis, või mille on välja andnud sellised ameti poolt heakskiidetud projekteerimisorganisatsioonid. Kuni selle kuupäevani täitis amet Ühendkuningriigi nimel rahvusvahelise tsiviillennunduse konventsiooni ja selle lisade kohaseid projekteerimisriigi funktsioone ja ülesandeid, nagu on ette nähtud määruse (EL) 2018/1139 artikli 77 lõikega 1. Kui üleminekuperiood lõpeb, võtab need Ühendkuningriigi projekteerimisriigi funktsioonid ja ülesanded enda peale Ühendkuningriigi tsiviillennundusamet. Selle muudatuse tegemiseks on Ühendkuningriik vastu võtnud õigusaktid, mille alusel käsitatakse enne üleminekuperioodi välja antud projekteerimissertifikaate alates üleminekuperioodi lõpust Ühendkuningriigi õiguse kohaselt välja antuna.
            
            
               (5)Liidu erimeetmeid on vaja selleks, et tagada kõnealuste sertifikaatidega hõlmatud projektide jätkuv vastavus määrusega (EL) 2018/1139 reguleeritud sertifikaatidele, kui tegemist on liidus registreeritud õhusõidukiga. Meetmed peaksid võimaldama asjaomastel õhusõiduki käitajatel jätkata kõnealuste toodete kasutamist. Seetõttu on vaja sätestada, et ametit või vajaduse korral tema poolt heaks kiidetud projekteerimisorganisatsioone käsitatakse kõnealuseid projekte hõlmavate sertifikaatide väljaandjatena alates üleminekuperioodi lõpule järgnevast päevast. Määruses (EL) 2018/1139 ja asjaomastes komisjoni õigusaktides käsitletakse selliseid sertifikaate, mis on välja antud selle alusel, et asjaomane õhusõiduk on registreeritud teatavas liikmesriigis, kuigi projekteerimisriik on kolmas riik.
            
            
               (6)Tuleks selgitada, et kõnealuste sertifikaatide suhtes kehtivad eeskirjad, mis on sätestatud määruses (EL) 2018/1139 ning Euroopa Parlamendi ja nõukogu määruse (EÜ) nr 216/2008
                  10
                alusel vastu võetud asjakohastes rakendusaktides ja delegeeritud õigusaktides, eelkõige need eeskirjad, mida kohaldatakse projektide sertifitseerimise ja jätkuvat lennukõlblikkust käsitleva kohustusliku teabe suhtes.
            
            
               (7)Üleminekuperioodi lõpuga seotud olukorra kiireloomulisuse tõttu on asjakohane teha erand kaheksa nädala pikkusest tähtajast, millele on osutatud Euroopa Liidu lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
            
            
               (8)Käesoleva määruse sätted peaksid jõustuma kiiremas korras ja neid tuleks kohaldada alates üleminekuperioodi lõppemisele järgnevast päevast, välja arvatud juhul, kui selleks kuupäevaks on jõustunud Euroopa Liidu ja Ühendkuningriigi vaheline tsiviillennundusohutust reguleeriv leping, mis on seotud käesolevas määruses käsitletud projekteerimissertifikaatidega,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Reguleerimisese ja kohaldamisala
            
            
               1.Käesoleva määrusega kehtestatakse väljaastumislepingu artiklis 126 osutatud üleminekuperioodi lõppu silmas pidades erisätted teatavate lennundusohutussertifikaatide kohta, mis on määruse (EÜ) nr 216/2008 või määruse (EL) 2018/1139 alusel välja antud füüsilistele ja juriidilistele isikutele, kelle peamine tegevuskoht on Suurbritannia ja Põhja-Iiri Ühendkuningriigis (edaspidi „Ühendkuningriik“).
            
            
               2.Käesolevat määrust kohaldatakse selliste lisas loetletud sertifikaatide suhtes, mis kehtivad käesoleva määruse kohaldamise alguskuupäevale eelneval päeval, ja mille amet on välja andnud füüsilistele või juriidilistele isikutele, kelle peamine tegevuskoht on Ühendkuningriigis, või projekteerimisorganisatsioonile, kelle peamine tegevuskoht on Ühendkuningriigis. Seda kohaldatakse üksnes liidus registreeritud õhusõiduki suhtes.
            
         
         
            
               Artikkel 2
            
            
               Mõisted
            
            
               Käesoleva määruse kohaldamisel kasutatakse määruses (EL) 2018/1139 ning kõnealuse määruse ja määruse (EÜ) nr 216/2008 alusel vastu võetud delegeeritud aktides ja rakendusaktides sätestatud mõisteid.
            
            
               Artikkel 3
            
            
               Sertifikaatide kehtivus
            
            
               Artikli 1 lõikes 2 osutatud sertifikaate käsitatakse alates artikli 5 lõikes 2 osutatud kuupäevast välja antuna:
            
            
               1.ameti poolt, kui tegemist on artikli 1 lõikes 2 osutatud sertifikaatidega, mille on välja andnud amet;
            
            
               2.ameti poolt heaks kiidetud organisatsiooni poolt, kui tegemist on artikli 1 lõikes 2 osutatud sertifikaatidega, mille on välja andnud ameti poolt heaks kiidetud projekteerimisorganisatsioon. 
            
            
               Artikkel 4
            
            
               Artikliga 3 reguleeritud sertifikaatidega seotud eeskirjad ja kohustused 
            
            
               Käesoleva määruse artikliga 3 reguleeritud sertifikaatide suhtes kehtivad eeskirjad, mida kohaldatakse nende suhtes vastavalt määrusele (EL) 2018/1139 ning selle või määruse (EÜ) nr 216/2008 alusel vastu võetud asjakohastele rakendusaktidele ja delegeeritud õigusaktidele, eelkõige komisjoni määrusele (EL) nr 748/2012
                  11
               . Ametil on määrusega (EL) 2018/1139 ning kõnealuse määruse või määruse (EÜ) nr 216/2008 alusel vastu võetud rakendusaktide ja delegeeritud õigusaktidega antud volitused selliste üksuste suhtes, kelle peamine tegevuskoht on kolmandas riigis.
            
            
               Artikkel 5
            
            
               Jõustumine ja kohaldamine
            
            
               1.Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               2.Seda kohaldatakse alates järgmisest päevast pärast seda, mil vastavalt väljaastumislepingu artiklitele 126 ja 127 lõpeb liidu õiguse kohaldamine Ühendkuningriigi suhtes.
            
            
               3.Käesolevat määrust ei kohaldata, kui käesoleva artikli lõikes 2 osutatud kuupäevaks on jõustunud  Euroopa Liidu ja Ühendkuningriigi vaheline tsiviillennundusohutust reguleeriv leping, mis on seotud käesoleva määruse artikli 1 lõikes 2 osutatud sertifikaatidega.
            
            
                Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        ELT L 29, 31.1.2020, lk 7.
               
               
                  
                     (2)
                  
                        Nõukogu 30. jaanuari 2020. aasta otsus (EL) 2020/135 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu sõlmimise kohta (ELT L 29, 31.1.2020, lk 1).
               
               
                  
                     (3)
                  
                        Euroopa Parlamendi ja nõukogu 4. juuli 2018. aasta määrus (EL) 2018/1139, mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet ning millega muudetakse Euroopa Parlamendi ja nõukogu määrusi (EÜ) nr 2111/2005, (EÜ) nr 1008/2008, (EL) nr 996/2010, (EL) nr 376/2014 ja Euroopa Parlamendi ja nõukogu direktiive 2014/30/EL ning 2014/53/EL ning tunnistatakse kehtetuks Euroopa Parlamendi ja nõukogu määrused (EÜ) nr 552/2004 ja (EÜ) nr 216/2008 ning nõukogu määrus (EMÜ) nr 3922/91 (ELT L 212, 22.8.2018, lk 1)
               
               
                  
                     (4)
                  
                        Euroopa Parlamendi ja nõukogu 20. veebruari 2008. aasta määrus (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ (ELT L 79, 19.3.2008, lk 1).
               
               
                  
                     (5)
                  
                        ELT C , , lk .
               
               
                  
                     (6)
                  
                        ELT L 29, 31.1.2020, lk 7.
               
               
                  
                     (7)
                  
                        Nõukogu 30. jaanuari 2020. aasta otsus (EL) 2020/135 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu sõlmimise kohta (ELT L 29, 31.1.2020, lk 1).
               
               
                  
                     (8)
                  
                        Euroopa Parlamendi ja nõukogu 4. juuli 2018. aasta määrus (EL) 2018/1139, mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet ning millega muudetakse Euroopa Parlamendi ja nõukogu määrusi (EÜ) nr 2111/2005, (EÜ) nr 1008/2008, (EL) nr 996/2010, (EL) nr 376/2014 ja Euroopa Parlamendi ja nõukogu direktiive 2014/30/EL ning 2014/53/EL ning tunnistatakse kehtetuks Euroopa Parlamendi ja nõukogu määrused (EÜ) nr 552/2004 ja (EÜ) nr 216/2008 ning nõukogu määrus (EMÜ) nr 3922/91 (
                  
                     ELT L 212, 22.8.2018, lk 1
                  
                  )
               
               
                  
                     (9)
                  
                        Euroopa Parlamendi ja nõukogu 20. veebruari 2008. aasta määrus (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ (
                  
                     ELT L 79, 19.3.2008, lk 1
                  
                  ).
               
               
                  
                     (10)
                  
                        Komisjoni 3. augusti 2012. aasta määrus (EL) nr 748/2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (ELT L 224, 21.8.2012, lk 1).
               
            
      
    ---documentbreak--- 
      
         
               EUROOPA KOMISJON
            Brüssel,10.12.2020
            COM(2020) 828 final
            LISA
            järgmise dokumendi juurde:
            EUROOPA PARLAMENDI JA NÕUKOGU MÄÄRUS
            teatavate lennundusohutuse aspektide kohta seoses Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus nimetatud üleminekuperioodi lõppemisega
            
               
         
         
            
               ARTIKLIS 1 OSUTATUD SERTIFIKAATIDE LOEND
            
            
            
                     
                        1.
                     
                  
                  
                     
                        1.Komisjoni määrus (EL) nr 748/2012,
                           1
                         I lisa, osa 21, jagu A, alajagu B (tüübisertifikaadid ja piiratud tüübisertifikaadid)
                     
                  
               
                     
                        2.Komisjoni määrus (EL) nr 748/2012, I lisa, osa 21, jagu A, alajagu D (Muudatused tüübisertifikaatides ja piiratud tüübisertifikaatides)
                     
                  
               
                     
                        3.Komisjoni määrus (EL) nr 748/2012, I lisa, osa 21, jagu A, alajagu E (Täiendavad tüübisertifikaadid)
                     
                  
               
                     
                        4.Komisjoni määrus (EL) nr 748/2012, I lisa, osa 21, jagu A, alajagu M (Remonditööd)
                     
                  
               
                     
                        5.Komisjoni määrus (EL) nr 748/2012, I lisa, osa 21, jagu A, alajagu O (Euroopa tehnilistele normatiividele vastavad load)
                     
                  
               
                     
                        6.Komisjoni määrus (EL) nr 748/2012, I lisa, osa 21, jagu A, alajagu J (Projekteerimisorganisatsiooni sertifikaat)
                     
                  
               
         
         
            
                  
                     (1)
                  
                        Komisjoni 3. augusti 2012. aasta määrus (EL) nr 748/2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (
                  
                     ELT L 224, 21.8.2012, lk 1
                  
                  ).